Landquart (Fluss)
D Landquart isch en Fluss im Bünderland.

Si isch 38 Kilometer läng und en Sytefluss vom Rhy. Us de Bärge bim Vereinapass chöme dr Jöribach, dr Süser Bach und dr Vernelabach abe, wo zäme bi dr Alp Vereina dr Vereinabach bilde, und dä isch dr Oberlauf vo dr Landquart. Bi dr Ortschaft Landquart zwüschet de Gmainde Landquart und Malans isch d Mündig vom Fluss in Alperhy. Do hets uf ere churze Streki grad elf Brugge über d Landquart.

Ane 1050 isch dr Fluss s erschte Mol erwäänt. Mä het früener uf em Holz abegflösst.

Us de Tääler und Tobel uf beide Syte bringe d Bärgbech Gröll und Bärgschutt a d Landquart abe. I de töife Gräbe, wo i d Schifer- und Flyschbärge ygschnidde sind, chunts immer wider zu Murgäng. Früener het d Landquart sech imer wider es neus Flussbett müesse grabe, und si het der Bachschutt bis zum Rhy abe gschobe. Die gfärleche Bachlöif het me mit Dämm und Speermuure so guet es goot gsicheret; im Bachbett vom Schanielabach het me nach em grosse Hochwasser vo 1910 Sperine ybout; d Bachverbouig vom Arieschbach isch ane 1989 gmacht worde. Und s Chiis wird bi de Chiiswärch us de Gwässer gnoo und dr Bouwirtschaft ggää, so wie öpe bim Chiiswärch Arieschbach.

Am Fluss und deils a de Sytebech sind d Chraftwärch vo Chlooschtersch, wo s Wasser vom Davosersee bruucht, s Chraftwärch Chlooschters/Schlappin, das vo Chüblisch mit em Usglychsbecki vom Plävigginersee, s Chraftwärch Taschinas am Schmittnerbach bi Grüsch und Schmitte und underhalb vo dr Chluus am Igiser Mülibach no s Chraftwärch Landquart. D Repower möcht i dr Chluus es nöis Chraftwärch boue.

Bi Malans hets früener am Mülibach, wo au grad under dr Chluus us dr Landquart chunt, e Saagi und es chlyses Chraftwärch gha.

Literatur 
 F. Baier: Über Schottervorkommen und Flußverschiebungen im Prättigau. In: Jahrbuch der Naturforschenden Gesellschaft von Graubünden, 53, 1912.
 L. Krasser: Eiszeitliche und nacheiszeitliche Geschichte des Prättigau. Gießen 1939.
 Alfred Schneider: Flußumlegungen im Prättigau (Kanton Graubünden), seismisch untersucht. In: Geographica helvetica, 28, 1973, S. 118–120.

Weblink

Fuessnoote 

Fluss (Schwiiz)
Rhynäbefluss
Geografii vom Kanton Graubünde